Skaidrojums par Pircējam pieejamā finanšu līdzekļu apjoma pārsniegšanu Elektronisko iepirkumu sistēmas (EIS) elektronisko iepirkumu darījumos
Valsts digitālās attīstības aģentūras kā centralizēto iepirkumu institūcijas, kas atbildīga par elektronisko darījumu procesa korektu norisi EIS e-pasūtījumu apakšsistēmas e-katalogos, sagatavotā skaidrojuma mērķis ir veicināt vienotu izpratni par elektronisko iepirkumu darījuma procesā piemērojamiem noteikumiem, lai nodrošinātu piegādātāju brīvu konkurenci, kā arī vienlīdzīgu un taisnīgu attieksmi pret visiem tirgus dalībniekiem. Vienlaikus sniegtās vadlīnijas palīdzēs radīt pasūtītājiem skaidrākus un vienlīdzīgākus noteikumus iepirkumu procesa organizēšanā, tādējādi sekmējot caurskatāmu iepirkumu vidi un efektivitāti.
[image: ]1. attēls
Gadījumā, ja pasūtītājs (turpmāk arī – Pircējs), EIS e-katalogā veidojot preču vai pakalpojumu speciālo darījumu jeb atlikto grozu, ir izvēlējies aizpildīt sistēmas lauku "Darījumam paredzētais maksimālais finanšu līdzekļu apjoms (bez PVN), EUR", norādot konkrētu tam pieejamo maksimālo finanšu līdzekļu apjomu (skat. 1. attēlu), tad, izvērtējot atliktā groza rezultātā izveidoto pirkuma pieprasījumu, Pircējam jāņem vērā šādi nosacījumi: 
· Ja atliktajā grozā ietverto preču vai pakalpojumu kopējā vērtība pārsniedz Pircēja norādīto maksimālo finanšu līdzekļu apjomu, tad šādu pirkuma pieprasījumu Pircējs apstiprina tikai tad, ja tas papildus sistēmas lauka "Darījumam paredzētais maksimālais finanšu līdzekļu apjoms (bez PVN), EUR" aizpildīšanai sistēmas laukā "Priekšnosacījumi darījuma noslēgšanai" vai laukā "Groza kopējais komentārs" ir norādījis, ka var lemt par maksimālā finanšu līdzekļu apjoma pārsniegšanu noteiktā apmērā (piemēram, norādot konkrētu procentuālo pārsnieguma apmēru vai konkrētu summu). Šādā gadījumā Pircējs, lemjot par pirkuma pieprasījuma apstiprināšanu, ievēro paša norādīto maksimāli pieļaujamo procentuālo pārsnieguma apmēru vai konkrēto summu, to nepārsniedzot. 
· Pircējs apstiprina darījumu gadījumā, ja tas sistēmas laukā "Priekšnosacījumi darījuma noslēgšanai" vai sistēmas laukā "Groza kopējais komentārs" ir norādījis, ka darījumam paredzētā maksimālā finanšu līdzekļu apjoma pārsniegšanas gadījumā tas samazinās iepērkamo preču vai pakalpojumu vienību skaitu, lai iekļautos tam pieejamā finanšu līdzekļu apjomā; šādu darījumu Pircējam ir jāapstiprina, ja tas nav pretrunā ar normatīvajiem aktiem (piemēram, Ministru kabineta 2020. gada 7. janvāra rīkojums Nr. 1 "Datortehnikas iepirkumu organizēšana ministrijās un to padotības iestādēs" paredz ministrijām apvienot datortehnikas pasūtījumus ar padotības iestādēm un tos veikt tikai tad, kad datortehnikas skaits sasniedz vismaz 50 datortehnikas vienības vienā standarta komplektācijā). 
Gadījumā, ja Pircējs nav izmantojis iespēju sistēmas laukā "Darījumam paredzētais maksimālais finanšu līdzekļu apjoms (bez PVN), EUR" norādīt tam pieejamo finanšu līdzekļu apjomu, tad Pircējam nav pamata atteikties noslēgt darījumu, kā pamatojumu norādot nepietiekamu finanšu līdzekļu apjomu, jo šādā gadījumā var tikt ietekmēta piegādātāju konkurence, kā arī vienlīdzīga un taisnīga attieksme pret tiem. Ja tomēr darījums tiek atcelts nepietiekama finanšu līdzekļu apjoma dēļ un veidots jauns atliktais grozs, tad Pircējam ir jānorāda darījumam pieejamais finanšu līdzekļu apjoms. 
! Vienlaikus jāņem vērā, ka Pircējs pats nosaka un publisko tam pieejamo finanšu līdzekļu apjomu un ar to saistītos nosacījumus, līdz ar to Pircējs ir atbildīgs par norādītās informācijas precizitāti, piemērotību un iespējamo finanšu līdzekļu apjoma pārsniegšanas riska izvērtējumu. Pircējam ir tiesības nenorādīt tam pieejamo finanšu līdzekļu apjoma ierobežojumu.
!! Piegādātāji ir aicināti:
· pirms piedāvājuma iesniegšanas rūpīgi iepazīties ar Pircēja norādītajiem nosacījumiem visos sistēmas laukos un izvērtēt, vai konkrētais pasūtījums atbilst Pircēja noteiktajiem finanšu līdzekļu apjoma ierobežojumiem un citiem nosacījumiem;
· nekavējoties informēt centralizēto iepirkumu institūciju par gadījumiem, kad Pircējs atkāpjas no sistēmas laukos paša Pircēja noteiktajiem noteikumiem vai arī rīkojas pretēji tiem.
!!! Piegādātājs ir tiesīgs izteikt piedāvājumu, kas pārsniedz Pircēja sistēmas laukā "Darījumam paredzētais maksimālais finanšu līdzekļu apjoms (bez PVN), EUR" norādīto finanšu līdzekļu apmēru, tomēr šādā gadījumā Piegādātājam jārēķinās, ka darījums var netikt noslēgts un tā piedāvātā cena kļūs zināma citiem piegādātājiem.

